**В университета се проведе XXIV конференция на БАПА**

*петък, 05 юни 2015 16:19 / понеделник, 08 юни 2015 8:41*

*PrintIncrease font size*

УНСС бе домакин на XXIV годишна конференция на Българската асоциация на преподавателите по английски език (БАПА). Форумът бе предшестван от семинар на тема: „Новаторство и сътрудничество в изследванията и преподаването на езици за специфични цели“, който се проведе в зала „Тържествена“ на университета. На откриването присъстваха проф. д-р Огнян Симеонов, първи зам.-ректор и зам.-ректор по обучението в ОКС „бакалавър“, проф. д-р Георги Генов, декан на факултет „Международна икономика и политика“, проф. д-р Даниела Кох – Кожухарова, ръководител на катедра „Чужди езици и приложна лингвистика“, ст.преп. Албена Стефанова, член на УС на БАПА, модератор на форума, световно известни експерти в областта на езиковото обучение, преподаватели.

|  |
| --- |
| http://www.unwe.bg/Uploads/Main/94b1b_DSC_0012-1.JPG |
| *Отляво надясно: ст. преп. Албена Стефанова, проф. Огнян Симеонов, проф. Даниела Кох - Кожухарова, проф. Георги Генов* |

Изключително ми е приятно да Ви приветствам с „Добре дошли“ в УНСС, домакин и партньор на тридневния авторитетен форум **–** XXIV международна конференция на БАПА на тема: Да живее разнообразието и как да се възползват от него обучаващи и обучаеми“, се казва в приветствието на ректора на УНСС **проф. д.ик.н. Стати Статев**, което бе прочетено от **проф. д-р Огнян Симеонов**. В обръщението се посочва, че още преди 95 години, когато се създава СУПСН, предшественик на УНСС, се въвежда и задължителното изучаване на чужди езици, включително и на английски, и се привличат най-авторитетните преподаватели от страната и чужбина.

|  |
| --- |
| http://www.unwe.bg/Uploads/Main/fa02b_DSC_0023-2.JPG |
| *Проф. Огнян Симеонов приветства участниците във форума* |

„Днес продължаваме достойно тази традиция – с изключителния професионализъм на колегите от сектор „Английски език“ и катедра „Чужди езици и приложна лингвистика“, с високото качество на преподаването, с десетте бакалавърски програми, в които обучението е изцяло на английски език, със съвместните ни магистърски програми с Нотингамския университет и други висши училища в Европа и света, с отличната езикова подготовка на нашите студенти“, се посочва още в приветствието на ректора. Проф. Статев изразява убеденост, че по време но форума ще бъде обменен ценен опит, наблюдения, виждания, новости в традиционни и по-съвременни области, с интерес ще бъдат изслушани гост-лекторите – световноизвестни и уважавани експерти в областта на езиковото обучение, както и представители на Британския съвет, посолството на САЩ в София и др. „Нашето домакинство е автентичен знак за авторитета на УНСС като водеща академична институция и недвусмислено признание за високия професионализъм и компетентност на сектор „Английски език“ и катедра „Чужди езици и приложна лингвистика“, посочва още ректорът.

|  |
| --- |
| http://www.unwe.bg/Uploads/Main/9e5dd_DSC_0030-3.JPG |
| *В зала "Тържествена"* |

В нашият университет ще усетите прекрасната атмосфера и творческия дух, обърна се към участниците във форума и **проф. Даниела Кох – Кожухарова**, ръководител на катедра „Чужди езици и приложна лингвистика“. Катедрата е една от най-старите и най големите в УНСС със своите 30 щатни и 20 хонорувани преподаватели, посочи  тя.

В наше време езиците са особено важно средство за комуникация и сътрудничество и затова изучаването им е особено необходимо, изтъкна **проф. д-р Георги Генов**, декан на факултет „Международна икономика и политика“. Чуждите езици в УНСС са не просто учебни дисциплини, а специални предмети, по които се получава специално обучение, посочи деканът.

В „града на мъдростта“ София сме наясно с необходимостта от езиково обучение, защото днес всички основни комуникации са на английски език, посочи **Джордж Чинари** от Регионалния център по английски език, Будапеща, който благодари на УНСС за гостоприемството.

|  |  |
| --- | --- |
| http://www.unwe.bg/Uploads/Main/d8170_DSC_0095-4.JPG | http://www.unwe.bg/Uploads/Main/9d769_DSC_0113-5.JPG |
| *Джордж Чинари* | *Живка Илиева* |

Поздравителен адрес от името на **проф. Тодор Танев**, министър на образованието и науката, прочете **Росица Антова**, експерт по английски език в МОН.

Президентът на БАПА **Живка Илиева** благодари на организаторите и  спонсорите на събитието за подкрепата:  Регионалния център по английски език, Будапеща, Посолството на САЩ в София, British Council.

Проблематиката на конференцията включваше: Обучение на деца и подрастващи; Преподаване на чужди езици за специфични цели; Подготовка на учители и кариерно израстване; Ролята на литературата, медиите и изследванията в областта на културата при обучението по чужди езици; Преподаване на предмети на чужд език; Смесен тип обучение; Приложна лингвистика; Изследователска дейност; Проверка и оценяване на знанията по чужди езици и др.

|  |
| --- |
| http://www.unwe.bg/Uploads/Main/36c60_DSC_0109-6.JPG |
| *Участници в конференцията* |

По традиция гост-лектори бяха световно известни и уважавани експерти в областта на езиковото обучение. Тази година сред гостите бяха Тери Лам от университета в Шефийлд, президент на Световната федерация на организациите на преподавателите по чужди езици, Лилия Савова от университета Индиана в Пенсилвания, Вирджиния Евънс от издателство „Експрес Пъблишинг“, Пол Дейвис от издателство „Пилгримс“, Дезмънд Томас от университета в Есекс, Анна Паризи от СИИТА, Зарина Маркова от Югозападния университет, Благоевград, и Маги Соколик от Калифорнийския университет. Сред участниците във форума са представители от Сърбия, Гърция, Полша, Чехия, Черна гора, САЩ, Македония, Турция, Либия и др.

По време на тридневния форум бе проведена и кръгла маса на тема: „Национална мрежа на асоциациите на преподавателите по езици в България“, която включваше лекция и панелно обсъждане с участието на външен експерт, както и дискусия по темата. Целта бе обмяна на опит и очертаване на перспективите за създаването на национална мрежа на асоциациите на преподавателите по езици в България.